SALM-helikopter beskadig in DRK-skietvoorvalOryx-helikopter by Roodewal (Foto: Lystil – deur Underlying_lk via Wikimedia Commons ŉ Oryx-helikopter van die Suid-Afrikaanse Lugmag is beskadig toe dit in die Demokratiese Republiek van die Kongo raakgeskiet is. “Die SALM bevestig dat die helikopter op 11 Maart 2016 omstreeks 12:30 tydens roetine lugpatrollie raakgeskiet is deur ŉ onbekende groep aanvallers op die grond,” het brig.genl. Xolani Mabanga, woordvoerder van die SALM, gesê. Die helikopter het geringe strukturele skade opgedoen nadat ŉ klein vuurwapenprojektiel dit getref het. Nie een van die bemanning of lede aan boord is beseer nie. Die Oryx-helikopter kon sy vlug voortsit en het veilig by die SALM-basis in Goma geland. ŉ Raad van ondersoek sal die omvang van die skade bepaal, het Mabanga bygevoeg.